“ክልተ ቋንቋ ዝፈልጥ ክንዲ ክልተ፡ ሰለስተ ዝፈልጥ ከኣ ክንዲ ሰለስተ እዩ” "እናወደቕና እናተንሳእና ተረባረብና፣ ኣብ መወዳእታ ግን ዘግ ክሳብ እንብል ኣድከሙና፣ ሓዙና ኸኣ። ሰሰፍሲፎም ድማ ኣብ ዝባን እተን መካይን ደርበዩና፣ ዘሊልና ንከይንሃድም ከኣ ኣብ ልዕሌና ኮፍ በሉ። እተን መካይን ንሰሜን ገጸን ኣምራሓ። ሽዑ ከም ዝተጨወና ተረድኣና" ብምባል ነቲ ህሞት ይገልጾ። ንፊልሞንን ንክልተ ብጾቱን ዝጨወዩ ራሻይዳ ነበሩ። ድሕሪ ነዊሕ ጉዕዞ ከኣ ኣብ ሓደ መአከቢ ቦታ በጽሑ'ሞ ካልኦት ዝተጨውዩ ኤርትራውያን መናእሰይ ተሓወስዎም። ብድሕሪኡ ናብ ሸነኽ ግብጺ ቀጸሉ። ብጽኑዕ ሓለዋን ማህረምቲ ዘለዎ ኣሰቃቒ ምቕጥቃጥን ከምልጡሉ ኣብ ዘይክእልሉ ኩነታት ኣተዉ። እቶም ራሻይዳ፡ ነቶም ኤርትራውያን ዝጨወይዎም ኣብ ግብጺ (በረኻታት ሲናይ) ንበደዊን ሸይጦም ረብሓ ክረኽቡ ነበረ፣ ገበሩዎ ኸኣ። ፊልሞንን ብጾቱን ናብ በደዊን ተሸጡ። "እቶም ዝገዝኡና በደዊን ኣብ መካይኖም ጽዒኖም፡ ብገምገም ፈለግ ኒል ንኣስዋን ገጾም ወሰዱና። ጸኒሖም ኣብ ሓንቲ ዓባይ ደረዉህ ዝጸዓነት መኪና ሓቢኦም፡ ብመትርብ ስዌጽ (ብስዌስ ካናል) ኣቢሎም ኣብ ሃው ዝበለ በረኻ ሲናይ ወሰዱና። .
